Nuwe skolewet ‘moenie stelsel wurg’Angie Motshekga, minister van basiese onderwys. (Foto: Verskaf) Die wysigings aan die skolewet moet nie die stelsel verwurg nie, sê Angie Motshekga, minister van basiese onderwys, oor beplande wysigings aan die skolewet. Maroela Media het vroeër berig vakbonde en belanghebbende organisasies moet teen 15 Januarie reageer op die voorgestelde wysigings aan die Wysigingswetsontwerp oor Basiese Onderwys. Volgens dié wetgewing sal die departement groter beheer oor skole kry. Kragtens die wysigingswetsontwerp kan die departement onder sekere omstandighede ŉ enkelmediumskool dwing om ŉ bykomende taal aan te bied. “Die minister het vandeesweek met skoolbeheerliggaamorganisasies vergader. Dié organisasies het gevra om met die minister te vergader na afloop van die publiek se insette in die voorgestelde wetgewing,” sê Elijah Mhlanga, woordvoerder van die departement. Volgens hom het partye tydens die vergadering onder meer die aanstelling van onderwysers, toelatingsbeleide en kriteria vir lede van skole se beheerliggaam bespreek. “Die regulasies moenie ŉ struikelblok wees nie. Dit behoort eerder beskou word as belangrike toerusting om sommige van die uitdagings in ons skolestelsel te hanteer,” sê Motshekga. Die minister sal nou met onderwysersunies en ander rolspelers ontmoet voordat die wetsontwerp in die parlement ter tafel gelê word.